Šlapimo rūgštis

Šlapimo rūgštis – įvairių azoto turinčių medžiagų, tokių kaip aminorūgštys ir nukleorūgštys, metabolizmo metu susidaranti azotinė atlieka. Ją išskiria vabzdžiai, ropliai ir paukščiai. Kiti gyvūnai šalina šlapalą arba amoniaką.

Šlapimo rūgštis mažiau nuodinga nei amoniakas. Tai ypač naudinga kiaušinius dedantiems gyvūnams, nes embriono išskirtos atliekos kaupiasi kiaušinio viduje. Jei jos būtų nuodingos, galėtų pakenkti embrionui.

Skirtingai nei tirpus šlapalas, kurį šalinantys gyvūnai netenka daug vandens, šlapimo rūgštis yra mažai tirpi. Tai ypač didelis privalumas, kai tenka taupyti vandenį.

Didžiausias šlapimo rūgšties, kaip šalinimo produkto, trūkumas yra tas, kad jos sintezė gana sudėtinga, ir sunaudojama daugiau energijos nei šalinant amoniaką ar šlapalą.

Kategorija:Purinai
Kategorija:Organinės rūgštys